RÅDETS FORORDNING (EF) Nr. 122/96 af 22. januar 1996 om indførelse af en toldlempelse ved indførsel af visse varer i frizonerne på Madeira og Azorerne på grund af varernes særlige anvendelsesformål

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 28,

under henvisning til forslag fra Kommissionen, og

ud fra følgende betragtninger:

Ved afgørelse 91/315/EØF (1) indførte Rådet et særligt program for Madeira og Azorerne som følge af disse regioners afsides beliggenhed og økarakter (POSEIMA); det erkendes i programmets præambel, at frizonerne på Azorerne og Madeira er et værdifuldt redskab til økonomisk udvikling af de to øgrupper, og det fastsætter derfor specifikke foranstaltninger for at stimulere aktiviteten i frizonerne;

erklæring nr. 26 om regionerne i Fællesskabets yderste periferi, der er knyttet som bilag til slutakten til traktaten om Den Europæiske Union, anbefaler specifikke foranstaltninger med henblik på regionernes økonomiske og sociale udvikling, for så vidt og så længe der objektivt er behov for at træffe sådanne foranstaltninger;

situationen i disse øgruppers erhvervssektorer som beskrevet i Kommissionens rapport om iværksættelsen af POSEIMA-programmet (1992-1993) kræver yderligere toldmæssige foranstaltninger;

den portugisiske regering anmodede i sin skrivelse af 7. februar 1994 om nedsættelse af tolden for råvarer, der underkastes forarbejdning i Madeiras frizone og senere overgår til fri omsætning i Fællesskabets område i form af forædlingsprodukter;

frizonerne på Madeira og Azorerne er en grundlæggende faktor for den økonomiske og sociale udviklingsstrategi, der gennemføres i disse to regioner; et opsving i aktiviteterne i frizonerne vil få væsentlige følgevirkninger for disse øgruppers udvikling, fordi det både vil medføre en spredning i produktionsnettet og skabe beskæftigelse;

da Madeira og Azorerne har økonomiske og geografiske træk tilfælles, bør der træffes foranstaltninger for begge øgruppers frizoner;

Madeira og Azorerne er blandt de mindst udviklede regioner i Fællesskabet; bruttonationalindkomsten (BNI) pr. indbygger på disse øgrupper er mindre end 50 % af Fællesskabets gennemsnitlige BNI pr. indbygger; deres handelsbalance udviser et stort underskud, bl.a. fordi der ikke produceres ret mange varer, der er egnede til eksport; af samme årsager har de store vanskeligheder med at afsætte deres varer på fællesskabsmarkedet; dette handicap gør det nødvendigt at sprede og forbedre produktionen;

forsyning af disse øgrupper med råvarer synes at kunne stimulere til varig forarbejdningsaktivitet og derigennem tilfredsstille behovene; for at lette afsætningen af de varer, der fremstilles ved denne forarbejdning, på fællesskabsmarkedet vil det være hensigtsmæssigt, at indførsel til Madeira og Azorerne af råvarer, bortset fra landbrugsprodukter, til forarbejdning fremmes ved indførelse en toldlempelse; for at det ikke skal skade de pågældende erhvervssektorer i Fællesskabet, bør denne toldlempelse ledsages af nogle specifikke betingelser, nemlig at forarbejdningen finder sted i frizonerne, og at der er tale om en væsentlig forarbejdning af varerne;

med henblik på varers adgang til toldlempelse bør fællesskabsbestemmelserne vedrørende varer, for hvilke der er foreskrevet et særligt anvendelsesformål, finde anvendelse; endvidere er fællesskabsbestemmelserne om varers oprindelse de bedst egnede til fastsættelse af det nødvendige forarbejdningsniveau; disse bestemmelser fastsætter, at varerne ikke må forbruges eller anvendes i frizonerne;

toldlempelsen har midlertidig karakter, der er knyttet til igangsættelsesperioden for frizonerne på Madeira og Azorerne; toldlempelsen bør ikke desto mindre gælde i en tilstrækkeligt lang periode til, at de erhvervsdrivende kan planlægge deres aktiviteter og foretage passende investeringer; det mål kan kun nås hvis foranstaltningens gyldighedsperiode ikke er på under ti år;

adgang til toldlempelsen bør undersøges for hver enkelt vare på grundlag af anmodninger fra de portugisiske myndigheder; Kommissionen skal, bistået af det i artikel 247 i forordning (EØF) nr. 2913/92 (2) nævnte udvalg, behandle disse anmodninger og endvidere påse, at der ikke indrømmes toldlempelse på bekostning af andre aktivitetssektorer i disse øgrupper -

UDSTEDT FØLGENDE FORORDNING:

Artikel 1

1. Tolden for varer, der overgår til fri omsætning i frizonerne på Madeira og Azorerne, kan nedsættes med indtil 100 % på betingelse af:

- at varerne er bestemt til en forarbejdning, der mindst svarer til den, der kræves i artikel 24 i Rådets forordning (EØF) nr. 2913/92 og artikel 35 til 46 i Kommissionens forordning (EØF) nr. 2454/93 (3)

- at denne forarbejdning fuldt ud foretages inden for de geografiske grænser for frizonerne på Madeira og Azorerne.

2. Landbrugsprodukter som omhandlet i traktatens artikel 38 og anført i bilag II til traktaten og varer uden for bilag II, der er fremstillet af landbrugsprodukter, eller hvori der indgår sådanne produkter, er udelukket fra disse forskrifters anvendelsesområde. Udelukkelsen gælder dog ikke for fiskerivarer, bortset fra de fiskerivarer, der er omfattet af ordningen for godtgørelse af fjernområdernes meromkostninger som led i afgørelse 91/315/EØF.

3. Varers adgang til toldlempelse sker i overensstemmelse med artikel 291 til 304 i forordning (EØF) nr. 2454/93. Dog meddeles de nødvendige bevillinger til at benytte denne toldlempelse kun til personer, der er etableret i Fællesskabet.

Artikel 2

Listen over de varer, der kan være omfattet af en toldlempelse i medfør af denne forordning, samt de satser, hvormed tolden nedsættes, udarbejdes af Kommissionen efter proceduren i artikel 3, stk. 2, på grundlag af de af de portugisiske myndigheder indgivne anmodninger.

De øvrige gennemførelsesbestemmelser til denne forordning fastsættes efter samme procedure.

Artikel 3

1. Kommissionen bistås af Toldkodeksudvalget, der er nedsat ved artikel 247 i forordning (EØF) nr. 2913/92.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis disse foranstaltninger ikke er i overensstemmelse med udvalgets udtalelse, meddeles de omgående Rådet af Kommissionen. Kommissionen udsætter da anvendelsen af de foranstaltninger, den har vedtaget, i tre måneder fra datoen for meddelelsen.

Rådet kan med kvalificeret majoritet træffe anden afgørelse inden det tidsrum, der er nævnt i ovenstående afsnit.

3. Udvalget kan drøfte ethvert spørgsmål om anvendelse af denne forordning, som rejses af formanden, enten på hans eget initiativ eller efter anmodning fra en medlemsstat.

Artikel 4

Varer, der overgår til fri omsætning med den i denne forordning fastsatte toldlempelse, forbliver under toldtilsyn efter bestemmelserne i artikel 82 i forordning (EØF) nr. 2913/92.

Artikel 5

De kompetente portugisiske myndigheder meddeler inden den 30. januar hvert år Kommissionen omfanget af de indførelser, der har fundet sted i løbet af det foregående år med den i denne forordning fastsatte toldlempelse.

Artikel 6

Når indførsel af varer med den i denne forordning fastsatte toldlempelse finder sted i mængder eller til priser, som forvolder eller truer med at forvolde alvorlig skade for Fællesskabets producenter af lignende varer eller direkte konkurrerende varer, kan tolden helt eller delvis genindføres for de pågældende varer efter proceduren i artikel 3, stk. 2. Disse foranstaltninger kan også træffes i tilfælde af alvorlig skade eller trussel om alvorlig skade, der er begrænset til en enkelt region i Fællesskabet.

Artikel 7

Den i denne forordning fastsatte toldlempelse anvendes indtil den 31. december 2005.

Efter høring af de kompetente portugisiske myndigheder undersøger Kommissionen i år 2000 virkningerne af denne foranstaltning på de to øgruppers økonomi. På grundlag af resultatet af denne undersøgelse vil Kommissionen eventuelt forelægge Rådet passende forslag for den resterende periode.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. januar 1996.

På Rådets vegne

L. DINI

Formand

(1) EFT nr. L 171 af 29. 6. 1991, s. 10.

(2) Rådets forordning (EØF) nr. 2913/92 af 12. oktober 1992 om en EF-toldkodeks (EFT nr. L 302 af 19. 10. 1992, s. 1). Forordningen er ændret ved tiltrædelsesakten af 1994.

(3) EFT nr. L 253 af 11. 10. 1993, s. 1. Forordningen er senest ændret ved forordning (EF) nr. 1762/95 (EFT nr. L 171 af 21. 7. 1995, s. 8).